חוק לתיקון פקודת מס הכנסה (מס' 247), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2638, עמ' 954, 2017-05-16T00:00:00+03:00
חוק לתיקון פקודת מס הכנסה (הגדלת נקודות זיכוי להורים – הוראת שעה), התשע"ז–2017 (להלן – התיקון), התקבל בקריאה השנייה והשלישית ביום י"ד באייר התשע"ז (10 במאי 2017). התיקון משווה בין נקודות הזיכוי הניתנות לאישה בעד ילד מגיל לידה ועד גיל חמש לבין נקודות הזיכוי הניתנות לגבר בעד ילד באותם גילאים. במסגרת התיקון, נקבעו ההוראות שלהלן: ביחס לילד בגיל לידה - תהיה העלאה של 1 נקודת זיכוי לאישה ו-1/2 נקודת זיכוי לגבר. ביחס לילד בגילאי שנה ושנתיים - תהיה העלאה של 1/2 נקודת זיכוי לאישה ולגבר. ביחס לילד בגיל שלוש - תהיה העלאה של 1/2 נקודת זיכוי לאישה ו-1.5 נקודות זיכוי לגבר. ביחס לילד בגילאי ארבע וחמש - תהיה העלאה של 1/2 נקודת זיכוי לאישה ו-2.5 נקודות זיכוי לגבר. באופן זה, בעד ילד בגיל לידה יהיו זכאים האישה והגבר ל-1.5 נקודות זיכוי ומגיל שנתיים ועד גיל חמש, יהיו זכאים האישה והגבר ל-2.5 נקודות זיכוי. בנוסף, נקבע שאישה בשנת הלידה, לא תאבד את זכאותה למימוש נקודות הזיכוי עקב כך שאינה מגיעה לרף המס ולפיכך, תוכל האישה לבחור אם להביא בחשבון נקודת זיכוי אחת מתוך נקודות הזיכוי להן היא זכאית בשנה בה נולד ילדה - בשנת המס שבה הילד נולד או בשנת המס שלאחריה. אפשרות בחירה זו תהיה בכל אחת מהשנים 2017 ו-2018 ולא תפגע בזכאותה של האישה לנקודות זיכוי אחרות שנקבעו לה בחקיקה. עוד נקבע כי שר האוצר ידווח לוועדת הכספים של הכנסת עד מועד הנחת הצעת חוק התקציב לשנת 2019 על שולחן הכנסת או עד יום 1 לנובמבר 2018, לפי המוקדם, על יישום הוראות התיקון וכן, אם התקבלה החלטת ממשלה בדבר הארכת ההסדר שנקבע.